ເອກອັກຄະລັດຖະທູດ ຫວຽດນາມ ຍື່ນສານຕາຕັ້ງຕໍ່ທ່ານປະທານປະເທດລາວ
ທ່ານບຸນຍັງ ວໍລະຈິດ ຕ້ອນຮັບທ່ານ ຫງວຽນບາຫຸ່ງ
ເອກອັກຄະລັດຖະທູດຄົນໃໝ່ຂອງ ຫວຽດນາມ
ວັນທີ 28 ທັນວາ 2016 ຢູ່ສຳນັກງານປະທານປະເທດ ລາວ, ທ່ານບຸນຍັງ ວໍລະຈິດ ເລຂາທິການໃຫຍ່ພັກປະຊາຊົນປະຕິວັດ ລາວ, ປະທານປະເທດແຫ່ງ ສາທາລະນະລັດປະຊາທິປະໄຕປະຊາຊົນລາວ ໄດ້ຕ້ອນຮັບການເຂົ້າຍື່ນສານຕາຕັ້ງ ຂອງທ່ານ ຫງວຽນບາຫຸ່ງ ເອກອັກຄະລັດຖະທູດຄົນໃໝ່ຂອງ ຫວຽດນາມ ປະຈຳສປປ ລາວ. ທີ່ການຕ້ອນຮັບ ທ່ານ ຫງວຽນບາຫຸ່ງ, ທ່ານເລຂາທິການໃຫຍ່, ປະທານປະເທດ ລາວ ບຸນຍັງ ວໍລະຈິດ ໄດ້ຢືນຢັນວ່າ: ສອງປະເທດ ລາວ - ຫວຽດນາມ ມີສາຍພົວພັນ ມິດຕະພາບທີ່ເປັນມູນເຊື້ອ, ຄວາມສາມັກຄີແບບພິເສດ ແລະ ການຮ່ວມມືຮອບດ້ານ, ເປັນຮູບ ການພົວພັນ ເປັນແບບໜຶ່ງດຽວໃນໂລກ, ສອງປະເທດ ມີການພົວພັນດ້ານການເມືອງ ທີ່ດີເລີດໃນທຸກລະ ດັບ ໂດຍສະເພາະ ໃນປີ 2017 ຈະມີການສະເຫລີມສະຫລອງ ສອງວັນປະຫວັດສາດ ຄື 55 ປີ ວັນ ສ້າງຕັ້ງສາຍພົວພັນການທູດ ແລະ 40 ປີ ວັນເຊັນສົນທິສັນຍາ ມິດຕະພາບ ແລະ ການຮ່ວມມື ເຊິ່ງສອງປະເທດ ຈະມີຫລາຍ ກິດຈະກຳໃນການ ສະເຫລີມສະຫລອງ. ທ່ານເລຂາທິການໃຫຍ່, ປະທານປະເທດ ບຸນຍັງ ວໍລະຈິດ ເຊື່ອໝັ້ນວ່າ ໃນອາຍຸການປະຕິບັດໜ້າທີ່ຂອງຕົນ, ທ່ານເອກອັກຄະລັດຖະທູດ ຫງວຽນບາຫຸ່ງ ຈະປະກອບສ່ວນສຳຄັນຊຸກຍູ້ການພົວພັນ 2 ປະເທດແຕກດອກອອກຜົນຢ່າງບໍ່ຢຸດຢັ້ງ; ທ່ານເນັ້ນໜັກວ່າ: ພັກ, ລັດ ແລະ ປະຊາຊົນ ລາວ ຫວັງວ່າຈະພ້ອມກັບພັກ, ລັດ ແລະ ປະຊາຊົນ ຫວຽດນາມ ເຮັດຈົນສຸດຄວາມສາມາດຂອງຕົນ ເພື່ອປົກປັກຮັກສາ ແລະ ພັດທະນາການພົວພັນແບບພິເສດລະຫວ່າງ 2 ປະເທດນັບມື້ນັບພັດທະນາ, ໝັ້ນຄົງຂະໜົງແກ່ນຈົນຊົ່ວກາລະນານ
ສ່ວນທ່ານ ເອກອັກຄະລັດຖະທູດ ຫງວຽນບາຫຸ່ງ ຢືນຢັນວ່າ: ພັກ, ລັດຖະບານ ແລະ ປະຊາຊົນ ຫວຽດນາມ ກໍ່ຄືໃນນາມສ່ວນຕົວ ຈະເຮັດຈົນສຸດຄວາມສາມາດຂອງຕົນ ເພື່ອພ້ອມກັບພັກ, ລັດຖະບານ ແລະ ປະຊາຊົນ ລາວ ຊຸກຍູ້ການພົວພັນມິດຕະພາບທີ່ເປັນມູນເຊື້ອ, ນ້ຳໃຈສາມັກຄີແບບພິເສດ ແລະ ການຮ່ວມມືຮອບດ້ານລະຫວ່າງ 2 ພັກ, 2 ລັດຖະບານ ແລະ ປະຊາຊົນ 2 ປະເທດ, ເຮັດແນວໃດ ເພື່ອໃຫ້ການພົວພັນນີ້ ນັບມື້ນັບ ມີປະສິດທິຜົນ ແລະ ແທດຈິງໃນທຸກຂົງເຂດ.
(ແຫຼ່ງຄັດຈາກ VOV)